林景熙
哭薛榆溆同舍
桂花月亦灰，鹏枯海为陆。
自我哭斯文，老泪几盈掬。
故国忽春梦，故人复霜木。
矫矫榆溆君，白首尚儒服。
解后一写心，乾坤两眉蹙。
无力能怒飞，有道欲私淑。
忆游东浦云，马帐肯同宿。
孤灯照寒雨，萧萧半窗竹。
君器硕以方，有如舟万斛。
斂华就本根，耆年谓可卜。
昨别犹是人，今乃在鬼录。
为善未必遐，咆呼真宰酷。
往年海若怒，风涛卷人屋。
脱身鲸鱼吻，长寐固应熟。
寡妻泣帷荒，有子继经术。
彼哉暴殄夫，食必馔金玉。
一士苜蓿肠，夺之胡忍速。
问天天梦梦，秋声满岩谷。